Մինչդեռ արտահերթ ընտրությունները կարող են խանգարել Աքշեներին, որպեսզի նա ամբողջ թափով հասցնի քարոզարշավ ծավալել և համակիրներ «խլել» Էրդողանի բանակից։ Թուրքիայի քաղաքական պատմությունը լի է նմանատիպ նախադեպերով։ Բազմակուսակցական համակարգի անցնելուց հետո բազմաթիվ անգամներ ընտրությունները անց են կացվել սահմանված ժամկետից շուտ, որպեսզի իշխանությունները հակառակորդ կուսակցությանը ընտրություններին պատշաճ պատրաստվելու համար ժամանակ չտան։ Ինքը Էրդողանը արդեն իսկ կիրառել է նման հնարք ոչ վաղ անցյալում. 2011թ.՝ նախատեսվածից մեկ տարի ավելի շուտ անցկացվեցին խորհրդարանական ընտրությունները, որպեսզի ԱԶԿ-ական իշխանությունները կարողանան օգտվել այդ պահին երկրում հաստատված տնտեսական ու քաղաքական կայունությունից և հեշտությամբ ապահովեն իրենց իշխանությունը ևս մեկ հնգամյա ժամկետով։